google/wiki40b huggingface dataset:
Tiksi

Tiksi (russisk Тикси, jakutisk Тиксии/Tiksii) er en kommune og en bymessig bosetning i republikken Sakha i Russland med havneby og stor flyplass. Havna ligger til Laptevhavet nær et av utløpene i Lenadeltaet. Innbyggerantallet er 5.566 (2009).

Historie

I august 1901 lette den russiske polarskipet «Zarya» i Laptevhavet etter det legendariske Sannikov Land (Zemlya Sannikova) men ble snart blokkert av drivisen omkring Nysibirøyene. Polarforskeren baron Eduard Toll forlot skipet sammen med tre andre og forsvant. Skipet endte opp på øya Brusneva i Tiksibukta, og ble liggende der.
Byen ble grunnlagt i 1933 med havn som et viktig anløpssted på den nordlige sjørute, den russiske maritime transportlinjen i Arktis betjent av isbrytere, med forbindelsen til en handelsrute langs elva sørover til resten av Sakha og så langt sør som Ust-Kut ved Irkutsk. Siden 1939 har stedet hatt status som bymessig bosetning.
Flyplassen ble anlagt 1 km lenger mot nord på 1950-tallet med en rullebane på 3000 m. Samtidig ble to andre flystriper av samme størrelse anlagt lenger fra byen. Disse er senere nedlagt. Plassene var framskutte baser med bombefly som skulle nå til USA.
Ved sammenbruddet av Sovjetunionen i 1989 og den økonomiske nedgangen som fulgte, forsvant det meste av transportvirksomheten, og en stor del av befolkningen flyttet.
Flyplassen er fortsatt en viktig base for det russiske luftforsvaret. På plassen er det vesentlig stasjonert Tupolev Tu 95-MS bombefly. Persontransport går med Antonov An-24.
Dekeleia

Dekeleia (gresk: Δεκέλεια) var landsby i nordlige Attika som i antikkens Hellas fungerte som en handelsrute som knyttet Euboea med Athen. Byen ble okkupert, i 413 f.Kr., av Sparta i løpet av Peloponneserkrigen, noe som hindret korntilførselen fra Euboia til Athen. Den siste delen av krigen blir derfor kalt den dekeleiiske krig.

Spartanske militær utpost

Historikeren Herodot har rapportert at dens innbyggere nøt et særskilt forhold med Sparta. Spartanerne tok kontroll over Dekeleia en gang rundt 413 f.Kr. Etter råd fra Alkibiades i 415 f.Kr., den tidligere athenske hærføreren som gikk over til Sparta da Athen beskyldte ham for blasfemi, befestet Dekeleia som en betydelig militær utpost. Det skjedde i de siste stadier av Peloponneskrigen, noe som ga spartanerne kontroll over bondelandet i Attika og samtidig avskar den fremste handelsruten over land for import av mat til Athen. Det var et alvorlig tilbakeslag for athenerne som samtidig ble uttrykkelig beseiret i den sicilianske ekspedisjonen byen hadde ført i vest.
Spartas militære nærvær i Attika avvik fra deres tidligere politikk hvor de reiste hjem i vintermånedene, og opprettholdt nå militær tilstedeværelse året rundt. Spartansk patruljering gjennom de attiske landområdene forhindret athensk kavaleri og begrenset Athens mulighet til å utnytte sølvgruvene i sørøstlige Attika som var en viktig inntektskilde for byen. Thukydid har beregnet at 20 000 slaver, mange av dem faglærte arbeidere, rømte til Dekeleia, fra 413 f.Kr. og inntil Peloponneskrigen ble avsluttet i 404 f.Kr.
Forskere har identifisert stedet for den spartanske borgen til Palaiokastro, (gresk: Παλαιόκαστρο, «gammel borg») i dag markert av gravene til den greske kongefamilie, i Tatois nasjonalskog øst for fjellet Parnitha. En betydelig rundmur gjort av naturstein og pukkel, rundt 2 meter bred, har blitt avdekket. Innenfor er det funnet takfliser og andre spor fra klassisk tid. Denne lokaliseringen er i overensstemmelse med beskrivelsen til Thukydid  som midtveis mellom Boiotia og Athen, synbart fra Athen og dominerende i Attikas beliggenhet. Stedet kontrollerte oldtidsvegen som kunne bruke vogner, og som blant annet knyttet Athen til kornhavnen i Oropos.
Zhang He

Zhang He (kinesisk: 張郃, pinyin: Zhāng Hé, født 167 i Mao i det som i dag er Renqiu i Hebei i Kina, død 231) var en ledende general under den mektige krigsherre Cao Cao i overgangstiden mellom Han-dynastiet og de tre rikers tid i Kina. Hans militære karriere begynte da de gule turbaners opprør brøt ut i 184. Senere tjenestegjorde han under Han Fu og Yuan Shao før han skiftet side og gikk over til Cao Cao under slaget ved Guandu. Han var med på en rekke større felttog, blant annet mot Yuan Tan, Zhang Lu, Ma Chao og Liu Bei. Etter Cao Caos død i 220 var Zhang He primært engasjert i forsvaret av Cao Wei mot nordekspedisjonene ledet av kansler Zhuge Liang av kongeriket Shu. Han døde av et pileskudd i et sammenstøt med Zhuge Liangs styrker i 231.
Zhang He fikk et veldig ry; han ble av Chen Shou, forfatter av De tre rikers historie, ansett som en av de fem ledende generaler i kongedømmet Wei, sammen med Zhang Liao, Xu Huang, Yue Jin og Yu Jin. Han skal også ha vist stor respekt og støtte for konfucianske lærde, og støttet tiltak for å få kjennere av de fem klassikere inn i ledende verv i Cao Pis hoff.
Karakayademningen

Karakayademningen er en betongdemning i Tyrkia. Den er anlagt på elven Eufrat i provinsen Elazığ i det sørøstre Anatolia. Byggingen foregikk fra til 1987. Den er over 100 meter høy. Installert vannkrafteffekt er 1,800 MW.
Det er 5 demninger på Eufrat i Tyrkia. I rekkefølge ovenfra er de: Kebandemningen (1.330 MW), Karakayademningen (1.800 MW), Atatürkdemningen (2.400 MW), Birecikdemningen (670 MW) og Karkamisdemningen (180 MW).
Peter Hærem

Peter Lorentzen Hærem (født 29. august 1840 i Stavanger, død 22. mars 1878) var en norsk prest og filantrop.
Han stiftet KFUM i Norge og Norges første studenterhjem, Studenterhjemmet i Kristiania (1876). Som sekretær i Lutherstiftelsen ledet han i vesentlig grad det norske indremisjonsarbeidet. Fra 1867 redigerte han en kristelig-politisk avis, Fædrelandet (senere Landsbladet).
Thomas André (figur)

Thomas André er en rollefigur spilt av komikeren Harald Eia. Figuren, som er en ensom, men optimistisk ung mann, ble lansert i TV-programmet Lille Lørdag på TV-kanalen NRK.
Beachy Head

Beachy Head er en kalkklippe og et nes på sørkysten av England, nær byen Eastbourne i East Sussex, like øst for Seven Sisters.
Lefteris Fafalis

Biografi

Fafalis ble født 17. februar 1976 i München i Tyskland, men har røtter i Metsovo i Epirus. Han begynte med ski i 1993. Han studerte ved idrettsakademiet i München og snakker flytende tysk. 10. februar 2006 åpnet Fafalis innmarsjen av deltagere under åpningsseremonien ved de 20. olympiske vinterleker i Torino. Han var også flaggbærer under lekene i Salt Lake City i 2002.

Deltagelse ved de olympiske vinterleker

Fafalis deltok under Vinter-OL 1998 i Nagano på 10 km klassisk, et renn som ble vunnet av Bjørn Dæhlie, men med tiden 34:13.7 og en 86.-plass kvalifiserte han seg ikke til den etterfølgende jaktstarten.
Under Vinter-OL 2002 i Salt Lake City ble Fafalis med tiden 31:11.7 nr. 71 (68 etter at 3 løpere senere er blitt diskvalifisert for doping) på 10 km klassisk stil og kvalifiserte seg dermed ikke til jaktstarten. Han ble nr. 40 ved sprintkonkurransen og nr. 65 på 15. km klassisk.
Den greske langrennsløperen deltok igjen ved Vinter-OL 2006 i Torino, hvor han med en 29.-plass i kvalifiseringen i sprintkonkurransen kvalifiserte seg til kvartfinalen. Her ble han med tiden 2:26.7 sist i sitt heat, som for øvrig ble vunnet av nordmannen Ola Vigen Hattestad. 
I vinter-OL 2010 oppnådde Fafalis en 50.-plass i sprintøvelsen.

Andre meritter

I 2004 seiret han på 1500 m under Balkanmesterskapet i langrenn, som ble arrangert i Seli. Dette ga ham samtidig tittelen som gresk mester, ettersom konkurransen parallelt gjaldt som gresk mesterskap.
I januar 2008 ble han igjen gresk mester på 15 km klassisk stil i Pilion.
I begynnelsen av 2009 ble han med en 5.-plass beste greker under balkanmesterskapet.
Perophthalma

Utseende

Nokså små, lyst gråbrune sommerfugler. Forvingen har en stor, svart øyeflekk med to hvite "kjerner" som er påfallende "skjevt" (ikke i sentrum) plasserte, og et hvitt tverrbånd. Bakvingen har to korte, gule tverrbånd. Langs ytterkanten går det en smal, hvit, sikksakk-stripe.
Larvene er grønne med lange, stive hår.

Levevis

Disse sommerfuglene lever i skog, særlig tropisk regnskog.
Larvene lever på planter i maurefamilien (Rubiaceae).

Utbredelse

Slekten er utbredt i Mellom-Amerika og den nordøstlige delen av Sør-Amerika.
Knut Værnes

Oppvekst

Knut Værnes vokste opp på Bøler i Oslo, hvor han allerede mens han gikk på ungdomsskolen bemerket seg som en dyktig gitarist.

Musikalsk karriere

Han spilte blant annet i pop- og rock-band som «Salt & Pepper», «Shimmy», samt fusion-bandet «Vanessa» (City Lips 1975), før studier i Oslo og Bergen brakte ham inn i jazzmiljøet, bl.a. med Jon Eberson (Anatomy of the guitar  1979), Nils Petter Molværs funkband «Punktum» og
Haakon Grafs «Graffiti».  Midt på 80-tallet studerte han med John Scofield og ved Manhattan School of Music.
I hans egen K.V.Trio og Kvartett figurerte 
Morten Halle saksofon,
Edvard Askeland bass
og 
Frank Jakobsen trommer.  Kvartetten ble videreført som Cutting Edge (fire utgivelser).
Selskapet Curling Legs har siden 1986 vært Værnes' utgiver.
I duo med Terje Gewelt bass utkom Admission for guitars and basses med egne komposisjoner (1992).
Hans egen Trio (med Kim Ofstad trommer og Frode Berg bass) ga ut Jacques Tati (1995), og med Danny Gotlieb istedenfor Ofstad, 8:97 samt Super Duper (1999).
K.V. Band (Halle, Molvær, Rune Arnesen og Gewelt) ga ut Roneo (1993).
I gitarkvartett med Knut Reiersrud, Bjørn Klakegg og Frode Alnæs utkom «4G» (2000).
I 2004 utkom A Night in Cassis, et akustisk prosjekt i samarbeid med Vertavo Strykekvartett. Her ble Værnes' komposisjoner arrangert for akustisk gitar og strykekvartett av Morten Halle og Eivind Buene.
I 2013 startet samarbeidet med dem amerikanske trommeslageren Omar Hakim. Under navnet Knut Værnes Group utga bandet albumet Tributes i august 2013.
Værnes har medvirket på en rekke innspillinger ellers, bl.a. Geirr Lystrup (Songen om kjærleika 1980), med Sidsel Endresen og Jonas Fjeld (Etterlatte sanger 1986),
Jan Eggum (E.G.G.U.M. 1995, Stilig 1986), Di Derre (Gym 1997).
I 2001 ble han tildelt Gammleng-prisen (jazz). 
Hans nyeste utgivelse er A night in the cassis, med hans tidligere musikk arrangert for Vertavo-kvartetten (2004).  K.V. Trio opptrer på Trondheim Jazzfestival 2006.
Han er medeier i musikkbedriftene Curling Legs og Musikkoperatørene.  Værnes er med i FONO, satt som styreformann i Foreningen norske jazzmusikere en periode, og var leder i komiteen for Spellemannprisen.  Han underviser også ved Nordisk Institutt for Scene og Studio.
Ungdomssymfoni (Rakhmaninov)

Ungdomssymfoni i d-moll er første sats fra en ufullført symfoni komponert av Sergej Rakhmaninov, datert 28. september 1891. Rakhmaninov hadde som intensjon å skrive en hel symfoni, men ble syk og kraftløs etter en iskald badetur i Matir-elven.
Keiser Shizong av Liao

Liao Shizong eller keiser Shizong av Liao (tradisjonell kinesisk: 遼世宗, forenklet kinesisk: 辽世宗, pinyin: Liáo Shìzōng; født 29. januar 919, død 7. oktober 951 ved Xuanhua), personlig navn Wuyu, sinisert navn Yelü Ruan (耶律阮; Yēlǜ Ruǎn), var tredje keiser av det khitanledede Liaodynastiet, fra 16. mai 947 til sin død, en periode med æranavnet Tianlu (天祿). Hans posthume navn var Xiaohe Zhuangxian Huangdi (孝和莊憲皇帝), tempelnavnet Shizong.

Bakgrunn

Han var sønn av Yelü Bei, eldste sønn av Abaoji (keiser Taizu), grunnleggeren av Liaodynastiet.

Veien til keisermakten

Han kom til makt i 947 etter sin onkels død, keiser Taizong, som oppdro ham i farens fravær. Keiser Taizong var underveis på et felttog i Kina da han døde i 947; Yelü Ruan ledsaget ham på denne militærekspedisjonen, og kunne på den måte raskt vinne generalenes oppslutning.
Mens han var på vei tilbake til hovedstaden hadde hans bestemor. enkekeiserinne Yingtian, lagt sine renker for å få satt sin tredje sønn, Yelü Lihu, på tronen. Hun sendte ut en hærsturke for å fange opp sønnesønnen som var på vei. Hun hadde avvist Yelü Ruan som mulig arvtaker som ledd av sin støtte til sønnen. Men khitanernes adelsmenn, som var enige med hverandre om at Yelü Lihu var ganske uskikket til tronen, nektet å støtte henne denne gang, i motsetning til da de hadde støttet henne da hun gikk inn for keiser Taizong. Den sterke støtte son Yelü Ruan nøt i Liaos keiserhoff forhindret at det brøt ut borgerkrig blant khitanerne om tronfølgespørsmålet.

Keiser

Keiser Shizong ble kjent både for sin generøsitet som i sin dugelighet som feltherre. Denne generøsitet strakk seg imidlertid ikke til verken nestemoren eller til onkelen (Yelü Lihu); de ble begge sendt langt bort fra hovedstaden av keiser Shizong. Begge døde de kort tid etter, Yelü Lihu mens han gikk til opprør, og den aldrende enkekeiserinne Yingtian av naturlige årsaker.
Keiser Shizong grep til våpnene og dro i felt i 951 i et fremgangsrikt hærtog for å slå tilbake kinesiske fremstøt sørfra. Men senere, i september samme år, bare tre fire år etter at han hadde overtatt som keiser, ble han drept av en opprørsk nevø som var del av en sammensvergelse innen keiserslektens klan og ville usurpere keisermakten.
Under sin regjeringstid innførte keiser Shizong en rekke reformer som omdannet Liaodynastiet til et føydalsystem og konsoliderte makten i et sentralstyre. Men keiser Shizong var også en drukkenbolt, og han likte å dra på jaktutflukter.
Lewis Jones (forfatter)

Liv og virke

Lewis  ble født i det industrialiserte sørlige Wales. Som politisk aktivist skrev han blant annet to romaner, og selv om de i dag er hovedsakelig lest av akademisk interesse, har Lewis en stor plass i historien til venstresiden i Storbritannia og blant sosialistiske forfattere. Som mange unge aktivister av hans generasjon gikk han på Central Labour College i London, en skole finansiert av fagforeningene, fra 1923 til 1925. Her ble han medlem av det britiske kommunistpartiet.
Under den store generalsteiken i 1926 ble han fengslet i tre måneder og satt innesperret i fengslet i Swansea grunnet sine fagforeningsaktiviteter ved kulldistriktet i Nottinghamshire.
Straks han var sluppet fri ble han gjort til formann og deretter checkweighman, for gruvearbeidernes fagforening i sørlige Wales, South Wales Miners Federation. Selv om det ofte ble vurdert som en mindre betydningsfull posisjon, var det i tider med politisk uro i industrien en viktig del av gruvearbeidernes beskyttelse mot at arbeidsgiverne forsøkte å presse ned lønningene. Det var samtid en posisjon hvor Lewis sannsynligvis ofte havnet i konflikt med arbeidsgiverne.
I 1929 sa han opp grunnet at han nektet å jobbe sammen med  «scab» (nedsettende betegnelse på ikke-organisert arbeidskraft). Han forble uten ansettelse resten av livet, men han var helt og holdent opptatt med politisk arbeid. Han var svært populær blant enkeltmedlemmene i fagforeningen, men hans tilknytning til «hornerister» (kommunister som arbeidet innenfor fagforeningene), hans turbulente privatliv og hans generelle mistillit til personkulter (han ble sendt ut av Sovjetunionen for ikke å bry seg om en stående ovasjon for Josef Stalin) førte til at han gjentatte ganger ble utestengt og disiplinert av kommunistpartiet.
Som den walisiske organisatoren av arbeidsledige arbeidere, National Unemployed Workers Movement, i stor grad oppfattet som en frontbevegelse for kommunistene, ledet han i 1932, 1934 og 1936 sultmarsjer til London. Også i 1936 ble han valgt som den enes av to kommunistmedlemmer til fylkesrådet i Glamorgan. I sørlige Wales på denne tiden kunne hans tilknytning til kommunistene ikke skade hans omdømme som politisk aktivist og leder.
Lewis Jones døde den 27. januar 1939 på slutten av den samme dagen han hadde talt på over 30 sammenkomster til støtte for den republikanske siden av den spanske borgerkrigen. Hans bøker blir fremdeles ansett som en fascinerende vitnemål om livet i et walisisk gruvesamfunn på hans tid; det er en bevissthet om maskulinitetens krise som masseledighet førte med seg til arbeidersamfunnene og beskrivelse av arbeidere i kamp mot deres arbeidsgivere og for arbeidernes urokkelighet i erkjennelsen av både nederlag og seier.
34. motoriserte infanteribrigade

34. motoriserte infanteribrigade (fjellbrigade) (russisk: 34-я отдельная мотострелковая бригада (горная)) er en brigade underlagt 49. kombinerte armé i Søndre militærdistrikt i det russiske forsvaret. Brigaden er forlagt til stedet Zelentsjukskaja i Karatsjajevo-Tsjerkessia.
Skyting under Asialekene 1962

Skyting under Asialekene 1962. Skyting var en av flere sporter under de fjerde Asialekene som ble arrangert i Jakarta i Indonesia i perioden 24. august til 4. september 1962. Det var tredje gangen som skyting var med på programmet i Asialekene. Det ble konkurrert i fem skyteøvelser, alle åpne klasser for både kvinner og menn. Japan ble beste nasjon med tre gullmedaljer foran Sør-Korea og Singaporemed en hver.
Ikhamanga-ordenen

Ikhamanga-ordenen (afrikaans: Orde van Ikhamanga, engelsk: Order of Ikhamanga, ndebele: UNongorwana wesiTjhaba we-Ikhamanga, nord-sotho: Sefoka sa Ikhamanga, sesotho: Kgau ya Ikhamanga, swazi: Umklomelo We-Ikhamanga, tsonga: Sagwati ra nxiximo wa Ikhamanga, tswana: Letshwao la Ikhamanga, venda: Tshiala tsha Ikhamanga, xhosa: IMbasa ye-Ikhamanga, zulu: Isimiselo Sika Ikhamanga) er en sørafrikansk orden innstiftet 30. november 2003 av president Thabo Mbeki til belønning av innsats innen kunst, kultur, litteratur, musikk, journalistikk og idrett. Ordenen er oppkalt etter strelitziablomsten, som på xhosa heter ikhamanga. Sør-Afrikas president er ordenens høye beskytter.

Insignier

Ordenstegnet for Ikhamanga-ordenen er dråpeformet. I midten finnes et ovalt felt med en hodefigur og en tromme. Hodet er hentet fra Lydenburgkulturens terrakottafigurer og skal representere kunst. Under hodet er det plassert en afrikansk tromme, som også skal symbolisere kunst, men også kommunikasjon og kultur. Midtovalen er omgitt to strelitziablomstre, som skal representere skjønnheten i de resultater sørafrikanere innen kunst, kultur og idrett har oppnådd. Bak midtovalen er det plassert konsentriske sirkler som symbol på sportslig og kulturell bragder. I dråpens øvre del er det plassert stråler, som skal minner om solstråler og som skal representere hodeplaggene som bæres av skuespillere, kongelige og andre respekterte personer. Strålene står for makt, ære, lys og vitalitet og skal representere det som er oppnådd innen de felter ordenen tildeles for innsats innen. I dråpens nedre del er det plassert to elementer som skal symbolisere vegene som leder til Afrika og menneskehetens vugge og som også symboliserer den lange vegen til framgang, og suksess. Ordenstegnets revers viser Sør-Afrikas riksvåpen.
Ordenstegnene er utført i ulike metaller etter grad og er opphengt i et bånd til å bære om halsen. Båndet er gullfarget og har lyse linjer i et mønster som skal symbolisere dansende figurer.

Tildeling

Ordenen tildeles av presidenten etter råd fra Det nasjonale ordensråd. Den tildeles for fortjenester innen kunst, kultur, litteratur, musikk, journalistikk og sport. Eksepsjonell innsats belønnes med ordenen i gull, utmerket innsats med ordenen i sølv og fremragende innsats med ordenen i bronse.
Ordenen i gull er blant andre tildelt Jonas Gwangwa, Hugh Masekela, Gary Player, Lewis Gordon Pugh og Cecil Skotnes. Komitéen som fremmet Sør-Afrikas kandidatur til VM i fotball 2010 ble også belønnet med Ikhamanga-ordenen i gull. Ordenen i sølv er tildelt blant andre Sathima Bea Benjamin og Natalie du Toit, mens Oscar Pistorius er blant dem som er tildelt Ikhamanga-ordenen i bronse.
Mageia

Mageia er et Linux-basert operativsystem, som er distribuert som fri og åpen programvare. Det er en utløper av Linux-distribusjonen Mandriva.
Første versjon ble lansert 1. juni 2011. Versjon 6 er siste versjon og ble lansert 16 juli 2017.
Humlevikler

Utseende

En middelsstor (vingespenn 15-19 millimeter), sjokoladebrun vikler. Forvingen har en kommaformet, hvit flekk med brun midtstripe ved bakkanten, utenfor denne er smalt, lyst skråbånd, ved framkanten noen korte, hvite skråstreker. Bakvingen er brun.

Levevis

Larven utvikler seg i stilken på humle (Humulus lupulus), og arten finnes på steder der denne vokser. Trolig er denne arten svært varmekrevende, og kan bare leve på uvanlig varme steder i Norden.

Utbredelse

Arten er utbredt i Mellom- og Nord-Europa og finnes også i det nordlige Asia. I Norge er den bare funnet i Vestby i Akershus. Arten blir vurdert som Kritisk truet (CR) i den norske rødlisten fra 2010.
Cheongsong vannkraftverk

Cheongsong kraftverk er et pumpekraftverk som utnytter vannkraft i Cheongsong i Nord-Gyeongsangprovinsen i Sør-Korea. Det har en installert produksjonskapasitet på 600 MW basert på kunstig vannreservoar. Operatør er selskapet Korean Western Power Co.
Ralph Evinrude

Liv og virke

Evinrude ble født i Milwaukee, Wisconsin som eneste sønn av Bess Cary og Ole Evinrude. Evinrudes far hadde utvandret fra Norge i 1882 og i USA utviklet den første kommersielt mulige påhengsmotor. Således skapte han en helt ny form industri og rekreasjon med fritidsbåter. I 1927 gikk Ralph inn i familiebedriften, som da het Elto Outboard Motor Company, etter to år på Universitet i Wisconsin–Madison. Han var utsett til å overta, og i løpet av sine sju første år lærte han forretningen gjennomgående ved å ha en rekke posisjoner både innenfor ingeniørvirksomhet og markering. 
Hans far døde den 12. juli 1934 og Ralph Evinrude overtok ledelsen av selskapet 27 år gammel, og drev det i de neste 55 år i bedriften. I 1936 ble Elto slått sammen med et tilsvarende selskap for påhengsmotorer, Johnson Motor Company, basert i Waukegan i Illinois. Den ny selskapet ble hetende Outboard Marine Corporation (OMC). Han fungerte som president, direktør og styreformann før han til sist gikk av som styreformann i januar 1982 etter 19 år i denne posisjonen.
Evinrude giftet seg med Joan «Bobbe» Everett i Lake Forest, Illinois, i desember 1951. Etter at hans første kone døde, giftet han seg på nytt, men ble skilt og i 1955 giftet han seg med skuespilleren og sangeren Frances Langford. Han flyttet til hennes eiendom i Jensen Beach i Florida. De hadde felles interesser i forretning, filantropi og fritidsbåt, og tilbrakte mye tid om bord i deres 36 meter yacht «Chanticleer».
Han døde i Stuart i Florida, og etterlot seg sin enke, en datter, Sally Slater av Jensen Beach, og en sønn, Thomas Evinrude av Marquette i Michigan; fire barnebarn og et oldebarn.< Han mistet et barnebarn i 1982, den 18 år gamle Frances Julia Slater som ble bortført fra en butikk hun arbeidet i, stukket i hjel og skutt, før hun ble kastet ut av en bil. Tre menn ble tatt og fikk dødsstraff.